CELEX: 32007D0486
Language: fi
Date: 2006-12-20 00:00:00
Title: 2007/486/EY: Komission päätös, tehty 20 päivänä joulukuuta 2006 , Euroopan hiili- ja teräsyhteisön perustamissopimuksen 65 artiklan mukaisesta menettelystä (Asia COMP/F/39.234 – Seostelisä – päätöksen tekeminen uudelleen) (tiedoksiannettu numerolla K(2006) 6765)

12.7.2007   
            
            
               FI
            
            
               Euroopan unionin virallinen lehti
            
            
               L 182/31
            
         
      KOMISSION PÄÄTÖS,
   tehty 20 päivänä joulukuuta 2006,
   Euroopan hiili- ja teräsyhteisön perustamissopimuksen 65 artiklan mukaisesta menettelystä
   (Asia COMP/F/39.234 – Seostelisä – päätöksen tekeminen uudelleen)
   (tiedoksiannettu numerolla K(2006) 6765)
   (Ainoastaan saksankielinen teksti on todistusvoimainen)
   (2007/486/EY)
   Komissio teki 20 päivänä joulukuuta 2006 päätöksen EHTY:n perustamissopimuksen 65 artiklan mukaisesta menettelystä. Neuvoston asetuksen (EY) N:o 1/2003 (1) 30 artiklan säännösten mukaisesti komissio julkaisee osapuolten nimet ja päätöksen pääasiallisen sisällön mukaan lukien määrätyt seuraamukset. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta. Päätöksen koko teksti lukuun ottamatta kohtia, joiden osalta yritys voi oikeutetusti vedota luottamuksellisuuteen, löytyy todistusvoimaisella kielellä kilpailun pääosaston verkkosivustolta osoitteesta http://europa.eu.int/comm/competition/index_en.html
   OSOITUS, RIKKOMISEEN SYYLLISTYNYT YRITYS JA RIKKOMINEN
   
               (1)
            
            
               Päätös on osoitettu TKS:lle (ThyssenKrupp Stainless AG), ja se koskee TS-AG:n (Thyssen Stahl AG) toimintaa. TKS antoi komissiolle 23 päivänä heinäkuuta 1997 lausunnon, jossa se ilmoitti ottavansa vapaaehtoisesti vastuun TS-AG:n toiminnasta ainakin vuosilta 1993 ja 1994.
            
         
               (2)
            
            
               TS-AG osallistui EHTY:n perustamissopimuksen 65 artiklaa koskevaan yhteen jatkuvaan rikkomiseen sopimalla ruostumattoman teräksen alalla käytettävien seosteiden hinnoista Länsi-Euroopassa. Rikkominen alkoi TS-AG:n osalta 16 päivänä joulukuuta 1993 ja loppui 31 päivänä joulukuuta 1994, jolloin yhtiö lopetti taloudellisen toiminnan ruostumattoman teräksen alalla.
            
         MENETTELY
   
               (3)
            
            
               Päätös koskee komission 21 päivänä tammikuuta 1998 tekemän päätöksen 98/247/EHTY (2) uudelleen tekemistä. Yhteisöjen tuomioistuimet (3) kumosivat osittain komission päätöksen menettelyllisin perustein. Tuomioistuinten mukaan komissio määräsi TKS:lle vuonna 1998 sakot TS-AG:n toiminnasta antamatta sille mahdollisuutta esittää huomautuksensa kyseisestä toiminnasta ennen sakon määräämistä. Tämä rikkoi TKS:n oikeutta tulla kuulluksi.
            
         
               (4)
            
            
               Komissio antoi TKS:lle 24 päivänä huhtikuuta 2006 väitetiedoksiannon, jonka tarkoituksena oli korjata tuomioistuinten mainitsema menettelyvirhe.
            
         KARTELLIN TOIMINTA
   
               (5)
            
            
               Seostelisä on seosteiden hintojen pohjalta laskettava hintatekijä, joka lisättiin ruostumattoman teräksen perushintaan. Ruostumattoman teräksen tuottajien käyttämien seosten (nikkeli, kromi ja molybdeeni) kustannukset muodostivat hyvin suuren osan tuotannon kokonaiskustannuksista. Seosten hinnat vaihtelivat suuresti.
            
         
               (6)
            
            
               Sekä seosten että ruostumattoman teräksen hinnat laskivat jyrkästi vuonna 1993. Kun nikkelin hinta alkoi syyskuussa 1993 nousta, tuottajien voitot pienenivät huomattavasti. Tilanteen korjaamiseksi ruostumattomasta teräksestä valmistettujen levytuotteiden valmistajat päättivät järjestää kokouksen Madridissa 16 päivänä joulukuuta 1993. Sen jälkeen tuottajat olivat useasti yhteydessä toisiinsa seostelisän laskemisen ja soveltamisen osalta.
            
         
               (7)
            
            
               Päätöksessä todettiin, että TS-AG muutti ja sovelsi seostelisän laskennassa käytettyä viitearvoa muiden yritysten kanssa yhdenmukaisella tavalla. Toiminnan tavoitteena ja tuloksena oli kilpailun rajoittaminen ja vääristyminen yhteismarkkinoilla.
            
         EHTY:N PERUSTAMISSOPIMUKSEN SOVELTAMINEN
   
               (8)
            
            
               Komissio katsoo, että EHTY:n perustamissopimuksen keskeisiä sääntöjä on sovellettava kartellin harjoittamaan rikkomiseen, sillä sopimus oli voimassa rikkomisen tapahtumahetkellä (vuosina 1993 ja 1994). Asiaan ei liittynyt seikkoja, joiden nojalla olisi perusteltua soveltaa asiassa lievempää lainsäädäntöä (ns. lex mitior -periaatetta).
            
         TKS:N VASTUU TS-AG:N TOIMINNASTA
   
               (9)
            
            
               Päätöksen mukaan TKS on vastuussa TS-AG:n toiminnasta 23 päivänä heinäkuuta 1997 antamansa lausunnon mukaisesti. Lisäksi päätöksessä todetaan, ettei asiassa vedota lakimääräisen tai taloudellisen perimyksen periaatteisiin.
            
         
               (10)
            
            
               Vuonna 1997 annettua lausuntoa ei ole kyseenalaistettu Euroopan yhteisöjen tuomioistuimen tuomiossa. Lausunto ei myöskään ole ristiriidassa yleisten oikeusperiaatteiden tai komission päätöksentekomenettelyn kanssa.
            
         VANHENTUMISAIKA
   
               (11)
            
            
               Päätöksessä todetaan, ettei siinä säädetä vanhentumisajasta, sillä asian käsittely keskeytettiin tuomioistuinkäsittelyn ajaksi.
            
         SAKOT
   Perusmäärä
   Vakavuus
   
               (12)
            
            
               Jotta päätöksen 98/247/EHTY kaikkia vastaanottajia kohdeltaisiin tasa-arvoisesti, rikkomisen katsotaan olleen vakavaa (sakon perusmäärä 4 miljoonaa euroa).
            
         Kesto
   
               (13)
            
            
               Sakon perusmäärää korotetaan 10 prosentilla, sillä rikkominen tapahtui useamman kuin yhden vuoden aikana (16 päivän joulukuuta 1993 ja 31 päivän joulukuuta 1994 välisenä aikana).
            
         Lieventävät seikat
   
               (14)
            
            
               Päätöksen 98/247/EHTY mukaisesti sakon perusmäärästä vähennetään 10 prosenttia, sillä taloudellinen tilanne alalla oli kriittinen.
            
         Sakkojen määräämättä jättämisestä tai lieventämisestä vuonna 1996 annetun tiedonannon soveltaminen
   
               (15)
            
            
               Ottaen huomioon sakkojen määräämättä jättämisestä tai lieventämisestä kartelleja koskevissa asioissa vuonna 1996 annetun tiedonannon sekä ensimmäisen asteen tuomioistuimen tuomion (4) sakon määrää alennetaan vielä 20 prosenttia, sillä TKS on auttanut komissiota asiaan liittyvien tosiseikkojen selvittämisessä. Sen vuoksi sakko on 3 168 000 euroa.
            
         
      (1)  EYVL L 1, 4.1.2003, s. 1.
   
      (2)  Asia IV.35.814 – Seostelisä (EYVL L 100, 1.4.1998, s. 55).
   
      (3)  Asiat T-45/98 ja T-47/98, Krupp Thyssen Stainless GmbH ja Acciai Terni SpA v. komissio, tuomio 13.12.2001 (Kok. 2001, II-3757) sekä asiat C-65/02 P ja C-73/02 P, ThyssenKrupp Stainless GmbH ja ThyssenKrupp Acciai speciali Terni SpA v. komissio, tuomio 14.7.2005.
   
      (4)  Asiat T-45/98 ja T-47/98, Krupp Thyssen Stainless GmbH ja Acciai Terni SpA v. komissio, tuomio 13.12.2001 (Kok. 2001, II-3757, 281 kohta).